Бу сөйләшү соңгысы булып калды

	"Кеше киткән саен, дөнья бетә, калганнарга кала әле дөнья..." (Фәйрүзә Мөслимованың “Дөнья кала” шигыреннән)
 Сирәк-мирәк чылтыратыша, хәл белешкәли, газета-журналдан бер-беребезнең язмаларын укыгач, хуплау сүзләре әйтешә торган каләм ияләренең тагын берсе, матбугаттагы өлкән апабыз Саимә Ибраһимовадан соң ике-өч ай узуга, арабыздан китеп барды. Аерма шунда гына, Саимә апабыз яшенә җитү өчен Фәйрүзә ханым Мөслимовага тагын бик күп еллар яшисе иде әле. Ачык хәтерләмим дә инде, Фәйрүзә атлы шагыйрә белән сирәк булса да телефоннан чылтыратыша, әллә ничә елга бер корылтайларда күрешкәч эндәшеп хәл белешә алырлык булып кайчан таныштык, бу нәрсәдән башланды икән? Башлануы, мөгаен, язучы Мәгъсум Хуҗинга бәйледер. Корылтайларда иң элек аны эзли, аның белән күрешә, төн кунарга аның фатирына тукталгалый идем бит. Менә шунда аның “кызы” Фәйрүзәне дә күргәләдем. Нәкъ шулай, Мәгъсум абый Фәйрүзәгә “кызым” дип эндәшә иде. Өч кыз үстергән әти кеше ак күңелле, ягымлы, эчкерсез шагыйрәдә дүртенче “кызын” тапкан икән, ние гаҗәп моның. Мәгъсум абый пенсиягә чыгып актив эштән туктагач та редакцияләрдән кайтып кермәде диярлек, хәлләрен сорашып, һәркайсына кереп йөри иде. Мин үзем пенсиягә чыккач матбугат белән арасын кырт өзгән, бер юл да язмаган каләм иясен аңлап та бетермим, үз итмәгән бу хезмәтендә ничек эшләп чыкты икән бу дип гаҗәпләнәм дә хәтта. Каләмне ташлап бетерү ансат түгел бит, кемгәдер Габдрахман Әпсәләмов әйткәндәй, баш эшләмичә тормый. Фәйрүзә ханым да пенсиягә чыктым дип язудан, иҗаттан өзелмәде, Татарстан Язучылар берлегенең яңа әгъзалар кабул итү комиссиясендә (кайчандыр Мәгъсум абыйсы хезмәт куйган урында!) утыруы да шул иҗатының, балалар газета-журналында вакытта яшь авторлар белән эшләвенең дәвамы иде. Иҗатка таләпчәнлеге белән генә түгел, яшь каләм ияләренә бер үк вакытта тиңдәш, аларны аңлый торган дус та һәм кайгыртучан әни дә була белгән Фәйрүзә Мөслимованы әлеге комиссиядә озак юксынырлар әле. Балалар матбугатында озак һәм бирелеп эшләгән каләм иясе торганы белән чып-чын укытучы бит инде ул. Укытучы балаларны җитәкләп белем дөньясына алып кергән кебек, Фәйрүзә атлы шагыйрә һәм журналист үз гомерендә кемнәрне генә иҗат дөньясына алып кермәгәндер. Язучылар корылтае башланганчы аның әле теге, әле бу яшь шагыйрә белән сөйләшеп торганын күрергә була иде. Киң күңеленә күпләрне сыйдырган булгандыр ул. 
	---	
Татарстан яшьләре

	№ --- | 29.12.2021	


